Full soldat krasjet stridsvogn i lyktestolpe
VG har fått tillatelse av mannen som filmet den utrolige ferden - russiske Ivan Ivanov - til å vise videoen fra byen Ryazan. Videoen, som er filmet med dashbordkameraet på Ivanovs bil, viser hvordan han og de andre bilistene blir stoppet for å slippe forbi en kolonne med BMD-stormpanservogner fra det russiske forsvaret. Så går noe fryktelig galt. Med vognkommandøren stående i toppluka, kjører vognkommandøren det 11,5 tonn tunge pansrede kjøretøyet rett i grøfta. Først en gang, så en gang til. Så tar han sikte på den eneste store hindringen i nærheten, en lyktestolpe. Med fronten av det pansrede kjøretøyet stående mot stolpen, gir soldaten gass mens beltene spinner på asfalten. Ifølge Orange.co.uk, som siterer lokalavisen RZN.info, vil vognføreren trolig bli straffet etter å ha ført stormpanservognen i beruset tilstand. BMD2-vognene ble utviklet under Sovjets krig i Afghanistan, og skulle gi soldatene bedre beskyttelse mot stadig mer kampvillige og bedre utstyrte mujahedinkrigerne. Flere andre land - som Irak og India - har også BMD i aktiv tjeneste. BMD står for «Boyevaya Mashina Desanta», som direkte oversatt betyr luftbåret kampkjøretøy. Navnet kommer av at stormpanservognene er bygget for å kunne slippes fra fly, med både kjøretøy, våpen og soldater klare til strid.
Her går det helt galt for den russiske soldaten: Stridsvognferden ender i en lyktestolpe midt i byens mest trafikkerte veikryss.